รายการเดินหน้าประเทศไทย : การเปิดขายทอดตลาดทรัพย์สิน
นางสาวรื่นวดี สุวรรณมงคล อธิบดีกรมบังคับคดี กล่าวถึงการเปิดขายทอดตลาดทรัย์สิน ในรายการเดินหน้าประเทศไทย ว่า การขายทอดตลาดไม่ได้เป็นเพียงการเปิดโอกาสให้ประชาชนเข้าถึงทรัพย์ในราคาที่ถูกเท่านั้น  แต่นับเป็นหนึ่งในขั้นตอนทางคดีเพื่อนำประโยชน์จากการขายทรัพย์สินที่ได้ ด้วยขั้นตอนในการประมูลมาคืนให้กับผู้ที่สมควรได้รับประโยชน์จากทรัพย์ที่ขายได้ ทั้งเจ้าหนี้และลูกหนี้ เพราะกลไกการขายทอดทรัพย์เข้าตลาด คือ การได้เงินจากขายทรัพย์สินของลูกหนี้สามารถไปชำระหนี้ให้กับเจ้าหนี้ต่อไป ขณะเดียวกันทรัพย์สินที่ขายออกได้ เช่น ที่ดินว่างปล่าว ยังทำให้เกิดการต่อยอดห่วงโซ่อุปทาน ส่งผลให้เกิดการขยายตัวของธุรกิจอสังหาริมทรัพย์ สร้างผลดีต่อระบบเศรษฐกิจและประเทศชาติด้วย ทั้งนี้ ปีที่ผ่านมา(59) กรมบังคับคดี สามารถขายทอดตลาดทรัพย์สินได้ถึง 1.7 แสนล้านบาท ซึ่งเป็นยอดสูงสุดในรอบ 6 ปี ส่งผลต่อระบบเศรษฐกิจกว่า 3 แสนล้านบาท 

 อธิบดีกรมบังคับคดี ยืนยันว่า การเปิดราคาขายทรัพย์สินมีราคาที่เป็นธรรม เพราะผ่านการพิจารณาจากคณะกรรมการกำหนดประเมินราคาทรัพย์ และตัวแทนจากหลายหน่วยงานร่วมตรวจสอบก่อนกำหนดราคาทรัพย์ 

นอกจากนี้ เพื่อให้การบังคับคดีมีประสิทธิภาพยิ่งขึ้น ทางกรมบังคับคดียังได้พัฒนาระบบแอพพลิเคชั่นเพื่ออำนวยความสะดวกให้กับประชาชนเข้าถึงข้อมูลและตรวจสอบในคดีนั้นๆ สามารถตรวจสอบจำนวนเงินในคดี และตรวจสอบยอดหนี้คงเหลือ เพื่อความสะดวก ประหยัด รวดเร็ว และความโปร่งใสในการปฏิบัติงาน ประชาชนที่สนใจการเปิดขายทอดตลดทรัพย์สามารถติดต่อได้ที่สายด่วน 1111 ต่อ 79 หรือทางเว็บไซด์ www.led.go.th ปัทมา สุทธิประทีป /สวท.